Kristopher Schau

Kristopher Hugh Martin Nilsson Schau (født 12. august 1970 i Oslo) er en norsk musiker, komiker, forfatter og programleder. Han er mest kjent fra radioprogrammene XL og Karate på P3 og fra TV-seriene Team Antonsen, XLTV og De syv dødssyndene. Han har også vært med i en rekke andre prosjekter, både i musikk-, film- og TV-bransjen. Som musiker er han også kjent som Max Cargo.

Familie 
Schau er sønn av Finn Schau, og Jill Martin Schau, og er den eldre broren til Aleksander Schau. Han var i 1998–1999 gift med skuespilleren Kristin Skogheim, og fra 2013 med Malin Nilsson Schau.

Karrière

Radio 
Kristopher Schau har samarbeidet med sin bror, Aleksander Schau, i diverse radio- og TV-programmer, som f.eks. Oppgang B, Hybel og Karate på NRK P3. De to har også ledet programmet Kvegpels på Radio Nova i en årrekke. Schau har også vært med i XL på NRK P3, og var en av skaperne bak programmet Et Norge i krig i 2004. Programmet ble tatt av luften etter bare tre måneder. 

I en offisiell pressemelding fra kanalsjef Nils Heldal het det at ledelsen var kommet frem til at programmet var «for negativt, mørkt, drøyt og dystert for NRK». Schau hadde sommeren 2011 programmet Middagshøyden med Kyrre Holm Johannesen på NRK P2. Fra høsten 2011 til januar 2012 var Schau programleder i Verdensherredømme på NRK P3 sammen med Egon Holstad og Siri Kristiansen.

Musikk 
Som musiker er han mest kjent som vokalist og frontfigur i bandene Gartnerlosjen, Mongo Ninja, Datsun, The Dogs og The Cumshots og perkusjonist i hvitevarerockebandet Hurra Torpedo. Om The Cumshots har han selv uttalt at «Cumshots er uten tvil det mest seriøse jeg driver med, det er det stedet der jeg aldri tuller». Bandet har utgitt fire album, og har mottatt gode anmeldelser.

Fjernsyn 
På fjernsyn har Schau bidratt i seriene XLTV, TvTv og Oppgang B.

I tillegg var han med i Team Antonsen sammen med Atle Antonsen, Bård Tufte Johansen og Harald Eia, et program som gikk på NRK1 våren 2004. Programmet ga også opphav til en live-oppsetning i Oslo Spektrum i mai 2004, kalt Team Antonsen Live: One Night Only. Det var opprinnelig bare planlagt én forestilling, men ettersom billettene ble utsolgt ble det satt opp en ekstra forestilling, Team Antonsen Live: One More Night Only. Programmet vant i Gullruten 2004 i klassen beste humorprogram, samt Komiprisen 2004 for beste forestilling og Komiprisens publikumspris for innslaget Hjemme hos Haakon Børde.

I 2001 gjennomførte Schau det interaktive performancekunstprosjektet Forfall. Schau tilbrakte én uke i et butikkvindu på Karl Johans gate i Oslo med det formål å fremprovosere størst mulig fysisk og åndelig forfall. I tillegg til daglige TV-sendinger ble prosjektet streamet kontinuerlig på Internett.

Etter at radioprogrammet Et Norge i krig ble tatt av luften på NRK P3, inngikk Schau en avtale med TV 2 om å lage et TV-program i samme sjanger. Programmet fikk navnet De syv dødssyndene og gikk ut på at Schau systematisk skulle forsøke å begå hver av de syv dødssyndene, samtidig som relevante historiske fakta ble presentert av hans medprogramledere Øystein Karlsen og Morten Ståle Nilsen. 

Han fortsatte samarbeidet med Øystein Karlsen og TV 2 med drama-/komiserien Dag, hvor Schau har en sentral posisjon som manusforfatter og medprodusent. For serien fikk de to prisen beste manus – drama under Gullruten 2012.

Tegneserieskaper 
I 2006 ble tegneserien Margarin, der Schau har samarbeidet med tegneren Øystein Runde, gitt ut i bokform av forlaget Seriehuset. Serien har tidligere gått i tegneserieheftet Smult. Schau, Runde og Kvegpels-medprogramleder Frode Hanssen lager fra og med 2019 fakta/humorpodcasten 80%.

Skribent 
Schau ga i 2009 ut boken På vegne av venner. Boken inneholder fortellinger om hvordan Schau opplevde å gå i kommunale begravelser etter personer som ikke hadde familie eller venner som bisto i forbindelse med begravelsene. Schau var ofte den eneste besøkende i disse begravelsene, sammen med en prest og en representant fra begravelsesbyrået. Boken høstet gjennomgående positive anmeldelser.

Under rettssaken mot Anders Behring Breivik i april–juni 2012 skrev Schau en ukentlig spalte i Morgenbladet med refleksjoner rundt hovedforhandlingen.

I 2016 ga han ut barneboka Den lille redde bæsjen som var et prosjekt sammen med Kyrre Holm Johannessen på podcasten deres «Krisemøte».

I anledning Ingvar Ambjørnsens 60-årsdag utga Schau boken Oslo–Lillehammer–Hamburg – En samtale med Ingvar Ambjørnsen.

Kontrovers 
 I januar 2004 sjokkerte Schau den engelske fotballspilleren Alan Shearer da han i et telefonintervju spurte Shearer om han etter urinering melket eller ristet penis. Da det sjokkerte intervjuobjektet unnlot å svare på spørsmålet, la Schau til at han ristet.
 Han har ved flere anledninger mottatt sterk kritikk fra mediene: 24. januar 2004 ble han slått opp over hele forsiden av VG og Dagbladet fordi han hadde vist penisen sin under en sketsj i en episode av Team Antonsen i et forsøk på å finne ut om en hund kunne skille mellom en pølse og en penis. Først puttet han en pølse i buksa, og da kom hunden løpende. Så tok han frem penisen, men da hunden igjen kom løpende avbrøt Schau eksperimentet.
 På Quartfestivalen sommeren 2004 hadde et par sex på scenen under konserten til The Cumshots. Dette vakte interesse i mediene, og førte til en rettssak mot Schau og de andre bandmedlemmene, i tillegg til paret som utførte stuntet.
 Programmet De syv dødssyndene fra 2007 skapte mye oppstyr i kristne miljøer som mente han bedrev blasfemi og at TV-kanalen TV 2 burde stanse programmet. I De syv dødssyndene skulle Schau bryte alle dødssyndene en etter en, og tok bl.a. plastisk kirurgi i haken, lot seg omskjæres i Israel og steriliseres, drakk sin egen urin, og ble slikket på låret av en thailandsk mann. Sistnevnte vakte spesielt mye oppmerksomhet ettersom mange påsto mannen var mindreårig. Dette ble imidlertid bevist å være feilaktig og at han i realiteten var en 35 år gammel bareier.

Oversikt

Radio 
 2014 Topp 5 med Kyrre og Kristopher (WiMP) 2011–12 Verdensherredømme 2011– Middagshøyden 2004 Et Norge i krig 
 1998–03 Karate 
 1998 Hybel 
 1996–99 XL 1992– Kvegpels Podkast 
 2020– Tingenes tilstandhttps://www.nettavisen.no/livsstil/gwyneth-paltrow-og-goop-far-gjennomga-i-norsk-podkast-hun-er-en-massiv-vampyr/s/12-95-3424122462
2020– Lytteren 
 2019–2020 80 prosent 2017 Kris på Kripos 2017–2020 Kompasset 2016– Rekommandert 2015–2019  Krisemøte 2015–2016 Alt du sier er feil, Espen – Med Kristopher Schau & Espen Thoresen 2012  Rassisme (YouTube)

 TV 
 2018 En natt (manus)
 2013 Folk som slåss, (MAX)
 2011 Dag 2 (manus)
 2010 Dag (manus)
 2009 Skavlan 20. november 2009 2007 De syv dødssyndene
 2004 Team Antonsen  
 2003 SMS – Sju magiske sirkler som Jimmy
 1999 TvTv 
 1998–99 XLTV 
 1998 Oppgang B

Film 
 2006 Slipp Jimmy fri som stemmen til Marius
 2000 Et kongerike for en lama som stemmen til Kronk

DVD 
 2007 De 7 Dødssyndene
 2004 Team Antonsen 1 & 2
 2004 Team Antonsen – One Night Only
 2004 Kristopher Schau – Ti år med juling – på tide å få betalt!

Diskografi

Bibliografi 
 Oslo–Lillehammer–Hamburg – En samtale med Ingvar Ambjørnsen, Cappelen Damm 2016, ISBN 9788202489120
 Den lille redde bæsjen ; På nasen (med Kyrre Holm Johannessen), Victoria 2016, ISBN 9788293251798
 Rettsnotater 22. juli-rettssaken, Oslo tinghus 2012, No Comprendo Press 2012 , ISBN 9788282550147
 På vegne av venner, Forlaget Oktober 2009 , ISBN 9788249507085
 Et Norge i krig, Cappelen 2006 , ISBN 9788202255930
 Tendenser, Schibsted 2001 , ISBN 9788251619066

Band 

 Gartnerlosjen – (vokal) 1987–
 Glansen – (vokal) 1990
 Lille Pepre Benklærs Campingbag – (vokal) 1990–1991
 Diverse Artister – (vokal) 1990–1991
 Penis Inferno – 1990–
 Den erotiske picnic –  1991
 Kåper Gjete – (vokal, gitar, trompet) 1991–1993
 Hurra Torpedo – som Farbror Blå (fryser, komfyr) 1991–2013
 Kvegpels – (plateprater) 1991–
 Käufer Gäte –  1993
 Torpedo Juchheirassa! – 1993
 Iron Metal Hat (vokal) – 1993–1994
 Reidar Roses Orkester – som Ragnar Rose (vokal) 1995–
 Norge – (dikt)  1996
 Norwegian Fart Compilation – (promp, fis, fjert) 1996
 Majorstu – 1996–1996
 Klima – 1996–1996
 Sinsen – 1996–2000
 Datsun – som Max Cargo (vokal, gitar) fra 1996–
 DDR – (vokal) 1998–2001
 Caliban Allstars – (vokal) i 2000
 The Cumshots – som Max Cargo (vokal) fra 2000–
 Mongo Ninja – (vokal) fra 2009
 Silver Lining – 2011
 The Terrifieds
 The Dogs

Annet 
Schau ble kåret til «Norges mest sexy mann» av motebladet Elle i desember 2003. Han er gift og bor i Drammen.

Schaus største bidrag til vitenskapen, i henhold til han selv i podcasten Tingenes tilstand, var da han og en kamerat hver konsumerte en halv pakke Idun gjær. Intensjonen bak eksperimentet var å undersøke om det var mulig å overdøve røyklukten på utestedet Last Train med lukten av tarmgasser. Eksperimentet ble ansett som vellykket.

Rekommandert ble i 2021 tildelt Prix Radios pris for Årets intervju for episoden Bonusrekommandert - Kreft med biologen Åsmund Eikenes.

Referanser

Eksterne lenker 
 
 
 
  Duplex Records

Norske skuespillere
Norske forfattere
Norske rockemusikere
Programledere for NRK
Programledere for TV 2
Norske komikere
Vinnere av Gullrutens fagpris
Norske standupkomikere